SKRIFTLIG FORESPØRGSEL E-2500/01

af Erik Meijer (GUE/NGL) til Kommissionen

(13. september 2001)

Om: Stor forlængelse af rejsetiden som følge af dårlig indbyrdes afpasning af togtiderne mellem de nederlandske og de belgiske jernbaner og om den kommende højhastighedsforbindelse

1. Er Kommissionen klar over, at de grænseoverskridende togforbindelser, der kører hver time mellem Bruxelles og Amsterdam, i køreplanen over en periode af mindst halvandet år fra 10. juni 2001 til og med 14. december 2002 i ingen af retningerne gør det muligt at skifte mellem Belgien og den sydlige og østlige del af Nederlandene, fordi togene fra Bruxelles hver time ankommer 57, mens forbindelsen i retning Tilburg Nijmegen Zwolle allerede er kørt et minut tidligere, og fordi togene i den modsatte retning hver time ankommer 5 til Roosendaal-stationen, hvor der skal skiftes tog, mens toget, der kører videre til Bruxelles, er fremrykket med fire minutter til hver time 3?

2. Er Kommissionen enig i, at udskiftningen af en allerede længe eksisterende forbindelse med positiv tid til at skifte tog med en forbindelse med negativ tid til togskift giver indtryk af utilstrækkelig koordinering mellem de nederlandske jernbaner (NS) og de belgiske jernbaner (NMBS/SNCB), der for at indpasse togforbindelserne bedre i deres indenlandske net forværrer de grænseoverskridende forbindelser med en times ventetid i sydlig retning og en halv times ventetid i nordlig retning?

3. Ser Kommissionen muligheder for at hjælpe med at bringe dette uløste grænseoverskridende problem til ophør hurtigst muligt og fjerne de grænseoverskridende togrejsendes irritation ved straks at forbedre den indbyrdes afpasning af køreplanerne i Nederlandene og Belgien, eller accepterer den, at de bestående strukturer for intensivt samarbejde i Europa ikke hindrer, at sådanne opståede trafikblokeringer vedvarer eller genopstår på grund af hensyn, der ikke kan forsvares?

4. Hvilken situation opstår der, når hastigheden og kapaciteten mellem Bruxelles og Amsterdam i september 2005 ganske vist øges med indsættelsen af den grænseoverskridende højhastighedsforbindelse mellem Antwerpen og Rotterdam, men når der samtidig ikke længere gives nogen mulighed for at skifte tog i Roosendaal og endnu mindre i Breda, fordi højhastighedstogene, der kører gennem den vestlige del af denne by, ikke standser ved nogen station, hvor der kan skiftes tog, på øst-vest-forbindelsen? Hvad gøres der nu for at udvirke, at der via den gamle forbindelse over Roosendaal etableres en supplerende direkte forbindelse mellem den østlige og sydlige del af Nederlandene og Antwerpens udvidede Centraalstation?

Svar afgivet på Kommissionens vegne af Loyola de Palacio

(31. oktober 2001)

1. Nej, Kommissionen var ikke klar over dette.

2. Det tilkommer ikke Kommissionen at tage stilling til specifikke køreplaner. Som følge af vedtagelsen af direktiv 2001/12/EF, 2001/13/EF og 2001/14/EF(1) om infrastrukturpakken skal et nyt regelsæt være på plads senest den 15. marts 2003. I henhold til disse direktiver skal infrastrukturforvalterne organisere internationale kanaler på anmodning af jernbanevirksomhederne, og de skal i netvejledningen fastsætte prioriteringen for de internationale passagertog.

3. og 4. Kommissionen har ikke nogen beføjelse til at gribe ind i sådanne sager. Den medgiver dog, at de muligheder, der ligger i den internationale jernbanetransport i Europa langtfra udnyttes fuldtud. Den mener, at såvel de internationale som de nationale offentlige transportvirksomheder bør opfylde en række public service-krav, som kan sikre passagererne et passende udbud af offentlige transporttjenester. Hvad enten jernbaneoperatørerne modtager finansiel kompensation for eller blot har eneret til levering af tjenesteydelser, bør de som modydelse opfylde bestemte public service-krav. Kommissionens forslag til en forordning om offentlige tjenesteydelser inden for offentlig transport(2) indeholder en ordning, som de kompetente myndigheder på begge sider af landegrænserne kan benytte for at nå dette mål.

(1) Europa-Parlamentets og Rådets direktiv 2001/12/EF af 26. februar 2001 om ændring af Rådets direktiv 91/440/EØF om udvikling af Fællesskabets jernbaner, EFT L 75 af 15.3.2001, Europa-Parlamentets og Rådets direktiv 2001/13/EF af 26. februar 2001 om ændring af Rådets direktiv 95/18/EF om udstedelse af licenser til jernbanevirksomheder, EFT L 75 af 15.3.2001, og Europa-Parlamentets og Rådets direktiv 2001/14/EF af 26. februar 2001 om tildeling af jernbaneinfrastrukurkapacitet og opkrævning af afgifter for brug af jernbaneinfrastruktur samt sikkerhedscertificering, EFT L 75 af 15.3.2001.

(2) EFT C 365 E af 19.12.2000.